**5. melléklet a 9/2019.(X.22.) Apátfalva Község Önkormányzat Képviselő-testületének önkormányzati rendeletéhez**

**Az önkormányzati rendeletalkotás részletes szabályai**

**AZ ÖNKORMÁNYZATI RENDELETALKOTÁS KEZDEMÉNYEZÉSE ÉS ELŐKÉSZÍTÉSE**

**Az önkormányzati rendeletalkotás kezdeményezése**

Önkormányzati rendelet alkotását kezdeményezheti:

1. a képviselő-testület bizottsága,

2. a polgármester,

3. az alpolgármester,

4. a képviselő,

5. a jegyző.

**Az önkormányzati rendeletalkotás előkészítése**

1. Az önkormányzati rendelettervezeteket - ha jogszabály másként nem rendelkezik -, szakmailag a polgármesteri hivatal illetékes hivatali egysége készíti elő a képviselő-testület illetékes állandó bizottságával.

2. Munkájába bevonhatja: a képviselő-testület állandó bizottságait, a polgármestert, a jegyzőt, a szakértő(ke)t, a jogszabály előírása szerinti kamarát.

3. A rendelettervezet megszövegezése a jegyző feladata.

4. A képviselő-testület ülésén az önkormányzati rendelettervezetet - ha jogszabály eltérően nem rendelkezik – a rendelet előkészítője terjeszti elő.

5*.* Az önkormányzati rendelettervezet ismertetése, indokolása kiterjed a főbb jellemzőkre, kiemelve azokat a lényeges kérdéseket, ahol alternatív javaslat kerül a tervezetbe, kitérve a rendelettervezetbe foglalt egyes szabályozások melletti és ellene szóló érvekre: a szakmai, valamint lakossági viták tapasztalataira, az ott elhangzott lényegesebb javaslatokra. Az önkormányzati rendelettervezet előterjesztésének melléklete a jogalkotási törvény szerinti hatásvizsgálati lap.

6. A képviselő-testületnek tájékoztatást kell kapnia az önkormányzati rendelettervezettel kapcsolatosan elhangzott kisebbségi véleményekről, ellenérvekről is.

7. A képviselő-testület az önkormányzati rendeletet minősített többséggel alkotja meg.

8*.* Az önkormányzati rendelet megalkotását követően a hiteles szöveg szerkesztéséről a jegyző gondoskodik. A rendeletet a polgármester és a jegyző írja alá.

9. A rendelet kihirdetéséről a jegyző gondoskodik. A kihirdetés a helyben szokásos módon történik.

**AZ ÖNKORMÁNYZATI RENDELET KIHIRDETÉSE ÉS KÖZZÉTÉTELE**

**Az önkormányzati rendelet kihirdetése**

1. Az önkormányzati rendelet kihirdetése a helyben szokásos módon, az önkormányzati rendeletnek a Polgármesteri Hivatal hirdetőtábláján való kifüggesztésével történik.

2. Az önkormányzati rendelet kihirdetésének a napja a rendeletnek a Polgármesteri Hivatal hirdetőtábláján való kifüggesztésének a napja.

**Az önkormányzati rendelet közzététele**

A jegyző gondoskodik a már kihirdetett önkormányzati rendelet közzétételéről a Könyvtárban, valamint a www.apatfalva.hu weblapon, továbbá a közzététel tényéről tájékoztatja a lakosságot az önkormányzat lapjában.