**8. melléklet a 9/2019.(X.22.) Apátfalva Község Önkormányzat Képviselő-testületének önkormányzati rendeletéhez**

**Apátfalva Község Önkormányzat Képviselő-testülete bizottságainak feladat- és hatáskörei**

**1. Valamennyi bizottság feladat- és hatásköre**

A bizottság előzetesen állást foglal, véleményez, javasol:

1. Apátfalva Község Önkormányzata éves költségvetéséről, valamint a zárszámadásról szóló rendelettervezetekről,

2. a bizottság feladatkörét érintő valamennyi képviselő-testületi előterjesztésről,

3. a képviselő-testület programjáról,

4. a képviselő-testület éves munkatervéről,

5. a bizottság feladatkörébe tartozó területen a felterjesztési ügyekben,

6. a képviselő-testület Szervezeti és Működési Szabályzatának felülvizsgálatáról, módosításáról.

A bizottság dönt:

1. ügyrendjének megállapításáról,

2. munkatervének megállapításáról,

3. a képviselő-testület által átruházott hatáskörökben,

4. a bizottság ellenőrzi határozatainak és a feladatkörét érintő önkormányzati rendeleteknek és képviselő-testületi határozatoknak a végrehajtását.

5. A bizottság kapcsolatot tart a feladatkörét érintő szakterületen működő, az önkormányzat által fenntartott intézményekkel és a lakossági önszerveződő közösséggel.

**2. Egyes bizottságok feladat- és hatáskörei**

**Pénzügyi, Ügyrendi és Településfejlesztési Bizottság**

1. A Szervezeti és Működési Szabályzatban foglaltak alapján lebonyolítja a titkos szavazást.

2. Ellátja Magyarország helyi önkormányzatairól szóló törvény szerinti összeférhetetlenségi és méltatlansági eljárásban meghatározottakat.

3. Elvégzi Magyarország helyi önkormányzatairól szóló törvényben foglaltak szerint a képviselői vagyonnyilatkozatok nyilvántartását és ellenőrzését, ellátja a vagyonnyilatkozattal kapcsolatos eljárásból eredő teendőket.

A bizottság előzetesen állást foglal, véleményez, javasol:

1. mindazon ügyek esetében, ahol a képviselő-testület fellebbviteli (másodfokú) jogorvoslati fórumként jár el,

2. bírósági ülnökök megválasztása terén,

3. valamennyi önkormányzati rendelettervezettel kapcsolatban, a más önkormányzati rendeletekkel és a más, magasabb szintű jogszabályokkal való koherencia biztosítása érdekében,

4. a helyi népszavazásra és népi kezdeményezésre vonatkozó előterjesztéssel kapcsolatban,

5. az önkormányzat képviselő-testülete SZMSZ-ének előkészítése, felülvizsgálata, hatályosulása terén, továbbá szükség esetén javaslatot tesz a módosításra vagy új szabályzat alkotására,

6. az önkormányzat éves költségvetésének megállapításáról, évközi módosításáról,

7. az önkormányzat zárszámadásának megállapításáról,

8. önkormányzati hitelfelvételekről és kötvénykibocsátásról,

9. közalapítvány létrehozásáról,

10. helyi adó megállapításáról, módosításáról,

11. önkormányzati intézmény alapításáról, átszervezéséről, megszüntetéséről,

12. a vagyonkezeléssel és gazdálkodással kapcsolatos koncepciókról, irányelvekről és ezek módosításáról,

13. gazdasági társaság alapításáról,

14. önkormányzati vagyon apportálásáról,

15. önkormányzati vagyon átminősítéséről,

16. önkormányzati tulajdonban álló ingatlan eladására, bérbeadására, egyéb hasznosítására vonatkozó előterjesztésekről,

17. az általános és részletes rendezési tervek jóváhagyásáról, módosításáról,

18. a közterületek hasznosításáról vagy a használatukra tett javaslatokról,

19. a község infrastrukturális beruházásokkal, fejlesztésekkel kapcsolatos ügyekben,

20. az önkormányzati lakásvagyon bérbeadását, elidegenítését, gyarapítását érintő kérdésekről,

21. nevelési, közművelődési önkormányzati intézmények vezetőinek kinevezéséről, meg bízásáról

22. a helyi adókról szóló rendeletről és módosításáról,

23. mezőgazdasági utak és dűlőutak, valamint a külterület bel- és csapadékvíz elvezető, és meliorációs csatornák karbantartásáról, felújításáról.

24. Az önkormányzati rendelet kihirdetésének a napja a rendeletnek az Apátfalvi Közös Önkormányzati Hivatal hirdetőtábláján való kifüggesztésének a napja.

25. a közbeszerzések kiírásáról, elbírálásáról a Közbeszerzési Szabályzatban foglaltak szerint,

26 a bizottság a pénzügyi vezető segítségével figyelemmel kíséri az önkormányzati intézmények költségvetési gazdálkodását, az önkormányzat által elnyert pályázatok pénzügyi fedezetének felhasználását, a pályázat megvalósítása után a végelszámolást.

27. az önkormányzat tulajdonában lévő lakások és nem lakás céljára szolgáló helyiségek bérbeadásáról.

**Szociális, Nemzetiségi, Kulturális, Oktatási, Ifjúsági és Sport Bizottság**

A bizottság előzetesen állást foglal, véleményez, javasol:

1. a szociális alapellátással, koncepcióval, feltételrendszerrel kapcsolatos előterjesztésekről,

2. a szociális ellátást érintő pénzügyi, gazdasági és vagyonjogi előterjesztésekről,

3. az Apátfalvi Szociális Alapszolgáltatási Központ Alapító Okiratával kapcsolatos döntésekről, az intézményvezetői kinevezésről, megbízásról,

4. az egészségügyi alapellátásról javaslatot tesz a fejlesztésre,

5. az önkormányzat egészségügyi, egészséges életmódot érintő feladat- és hatáskörébe tartozó döntések előkészítésében és a végrehajtás folyamatában,

6. nemzetiségek ügyeivel kapcsolatos feladatokban,

7. az időseket érintő önkormányzati rendeletekről, előterjesztésekről.

8. a kulturális rendezvények lebonyolításáról,

9. a község nevelési intézmény alapításáról átszervezéséről, megszüntetéséről, névváltoztatásáról,

10. oktatás-, sport- és ifjúság helyzetéről szóló koncepcióról, programról, beszámolókról,

11. a nevelést érintő pénzügyi, gazdasági, vagyonjogi koncepciókról, tervekről, közalapítvány létrehozásáról, előterjesztésekről,

12. a nevelési intézmény pedagógiai programjáról és SZMSZ-éről,

13. oktatási pályázatokról, pályaművekről,

14. közművelődést, és tömegkommunikációt érintő pénzügyi, gazdasági, vagyonjogi koncepciókról, tervekről, előterjesztésekről,

15. a község kulturális és egyéb nemzeti, állami ünnepek programjáról

16. a község sportéletét érintő előterjesztésekről, a községi sporttámogatások sportszervezetek közötti felosztásának koncepciójáról

17. az ifjúságnak a szabadidős programok szervezéséről,

18. a Sportfejlesztési Koncepcióban leírt célkitűzésekről.

A bizottság dönt:

1. A képviselő-testület által átruházott hatásköröket a 4. melléklet tartalmazza.